Il-midja fi Sqallija tirrapporta illi Yorgen Fenech qed ikun investigat dwar allegazzjonijiet ta' korruzzjoni fi sports u logħob tal-ażżard Wara li dalgħodu Yorgen Fenech ittieħed fuq il-jott f’Portomaso, fejn issoktaw it-tfittxijiet mill-investigaturi, is-sit illum.com.mt jista’ jikkonferma li Fenech reġa’ jinsab arrestat id-Depot. Sorsi, viċin l-investigazzjoni, ikkonfermaw li l-Pulizija komplew jinterrogaw lil Fenech. Intant, is-sit tal-aħbarijiet La Sicilia qed jirrapporta li Yorgen Fenech qed ikun investigat ukoll dwar allegazzjonijiet ta’ korruzzjoni fl-isports u logħob tal-azzard illegali fuq logħbiet tal-futbol. L-investigazzjoni, bl-isem ta’ “Trenu del gol” waslet biex fost oħrajn ittieħdu proċeduri kriminali kontra l-eks President tal-klabb tal-futbol ta’ Katanja, Nino Pulvirenti. Isem Fenech feġġ ukoll f’din l-investigazzjoni u jidher, skont ir-rapport, li issa li ġie arrestat mill-awtoritajiet Maltin b’rabta mal-każ ta’ Caruana Galizia, anke l-investigaturi Taljani jridu jkellmuh. X'ġara matul dan il-lejl eżatt? Matul dan il-lejl Yorgen Fenech, li kien arrestat mill-Pulizija b'rabta mal-qtil ta' Daphne Caruana Galizia ingħata ħelsien mill-arrest bi skrutinju strett. Minn hemmhekk komplew iqumu l-irwiefen hekk kif bosta interpretaw dan bħala sinjal illi l-pulizija ma sabux biżżejjed provi. Filwaqt li dan jista' jkun minnu (ma nafux għax sa issa għadha ma saret l-ebda komunikazzjoni mal-midja mill-Pulizija) dan is-sit hawnhekk se jagħti ħarsa lejn x'ġara u ma ġarax dan il-lejl.